"L-irkupru tat-turiżmu jrid ikun diġitali u sostennibli" L-irkupru fis-settur tat-turiżmu għandu jkun sostennibli u diġitali, qalet il-Membru Parlamentari Ewropew Josianne Cutajar. Il-pandemija tatna ċans biex nibnu s-settur b'mod aħjar minn qabel, żiedet tgħid. Hija saħqet dan waqt li kienet qed tiddiskuti it-turiżmu u ċertifikati speċjali għas-safar, magħrufin bħala 'digital green certificate'. Il-Kummissjoni Ewropea spjegat li dan iċ-ċertifikat se jkun prova li persuna tlaqqmet kontra l-Covid-19 jew m'hix posittiva għall-Covid-19. Dan se jkun disponibbli b'xejn għal kull min jixtieq isiefer. Il-Parlament Ewropew issa jixtieq lit-turiżmu sostennibli jkollu parti mill-baġit tal-Unjoni Ewropea. "Dan sabiex l-UE tkun ta' sapport għat-transizzjoni għat-turiżmu sostennibli," qalet Cutajar. Hija qalet li l-Parlament qiegħed jaħdem biex jintroduċi l-kunċett ta' turiżmu lejn destinazzjonijiet li huma 'smart' – iġifieri li jħaddnu s-sostennibilità, l-aċċessibilità u d-diġitalizzazzjoni. Biex isir hekk, hemm bżonn ta' indikaturi tat-turiżmu b'saħħithom, li jippromwovu settur ibbażat fuq il-kwalità u mhux fuq il-kwantità. "Fattur kruċjali f'dan il-proċess se tkun l-istatistika," żiedet tgħid Cutajar. "Bħala rapporteur fuq l-istrateġija tal-istatistika, jien insistejt li jkun kreat spazju b'informazzjoni dwar it-turiżmu, fejn negozji jkunu jistgħu jaċċessaw l-istatistika. B'hekk ikunu jistgħu itejbu l-istrateġiji tagħhom u jtejbu r-riċerka u l-iżvilupp." L-Assoċjazzjoni tal-Lukandi u r-Ristoranti Maltin (MHRA) saħqet li hi minn dejjem appoġjat passaport li juri li persuna m'għandiex Covid-19. Hija pproponiet ukoll li, barra dan il-passaport, persuna għandha tkun tista' turi test b'riżultat negattiv biex tiġi f'Malta. "Dawn il-miżuri għandhom jassiguraw vjaġġ sigur għal dawk li jżuru Malta u jgħinu lis-settur tat-turiżmu in ġenerali, u mhux biss lill-lukandi," qalet l-MHRA. "Nixtiequ nerġgħu naraw it-turiżmu f'Malta fl-iqsar ħin possibli, imma wkoll irridu naraw li dan ikun bl-iktar mod sigur. Nixtiequ nevitaw xenarju fejn it-turiżmu jibda u jerġa' jieqaf," żiedet tgħid l-organizzazzjoni. L-MHRA qalet li temmen li dawn il-miżuri u l-vaċċin kontra l-Covid-19, li tista' tirriżulta f'immunita' tal-massa, għandhom jgħinu biex l-istaġun turistiku jkun wieħed b'saħħtu. Dan l-artiklu huwa parti minn proġett bit-titlu Ewropej. Din hija inizjattiva ta' ħafna kmamar ta' l-aħbarijiet u ffinanzjata parzjalment mill-Parlament Ewropew. L-għan huwa li l-proġett iqarreb ix-xogħol tal-Parlament Ewropew mal-Maltin u jżommhom infurmati dwar il-ħidma li taffetwa ħajjithom. Dan l-artiklu jirrifletti l-opinjoni tal-awtur biss. Il-Parlament Ewropew m' huwiex risponsabbli għall-użu tal-informazzjoni f'dan l-artiklu.